**Til årsmøtet i Trondhjems Turistforening 2023**

**Bakgrunn for valgkomiteens innstilling**

Valgkomitéen har i år bestått av Synnøve Farstad, Lindis Burheim og Tom-Ivar Bern.

**Kartlegging av behov i de ulike organene**

I styret er Bjørn Ovin Vivestad og Elise Farstad Djupedal på valg i år, og begge ønsker av personlige årsaker å ikke stille til gjenvalg.

I rådet er Anne Karin Braathen, Eirik Einum, Morten Wedege og Hans Jørgen Berg på valg. Morten Wedege og Hans Jørgen Berg ønsker ikke å stille til gjenvalg.

I kontrollkomitéen har begge medlemmer bekreftet at de kan stille til gjenvalg.

**Erfarings- og informasjonsinnhenting**

Valgkomitéen har hatt telefonintervjuer med medlemmene av Rådet som er på valg, samt med Vigdis Heimly, leder av Rådet. Ingen medlemmer av rådet har nådd sin maksimale funksjonstid. Valg­komitéens oppdrag har derfor i år bestått i å vurdere de medlemmene er som er villige til å stille til gjenvalg, samt å finne to nye kandidater.

Valgkomitéen har også i år hatt en intervjurunde med samtlige styremedlemmer for å få et inntrykk av arbeidet i styret. Intervjuene med styremedlemmer har vært gjennomført via telefon. Intervjuene bekreftet en observasjon fra tidligere: at styret fungerer godt, at styret er godt sammensatt, og at styret greier å sette søkelys på de overordnede beslutningene, og delegerer det operative arbeidet til administrasjonen.

Valgkomitéen har hatt et møte med styreleder Kjell Fordal for å få hans vurdering av arbeidet i styret, og hans visjoner for det videre arbeidet.

I løpet av arbeidsperioden har valg­komitéen også innhentet vurderinger og innspill fra daglig leder Frode Støre Bergrem.

**Rekruttering og intervju av kandidater**

Valgkomitéen har valgt å gå ut på foreningens hjemmeside og spørre medlemmene om de hadde forslag til kandidater. Vi fikk flere forslag til kandidater. Flertallet foreslo seg selv, og la ved informasjon om bakgrunnen for kandidaturet. Valgkomiteen har i tillegg selv lett aktivt etter alternative kandidater.

Vi har hatt intervju med fire prioriterte kandidater til styret for å klargjøre deres bakgrunn, engasjement for saken, typer styrer de har erfaring fra å jobbe i, strategisk tekning og utviklings­orientering, antatt egne bidrag til styrets arbeid og visjoner om hvor foreningen er om 10 år.

**Valgkomiteens innstilling**

Etter en totalvurdering av de krav og forventninger som valgkomitéen mener en bør ha til medlemmer av styret, Rådet og kontrollkomitéen, og for å få en effektiv og god sammensetning av styret, har valgkomitéen kommet fram til følgende forslag til årsmøtet:

* Ola Perssøn Tangvik foreslås innvalgt som styremedlem
* Fredrik Moen Storflor foreslås innvalgt som styremedlem
* Anne Karin Braathen foreslås gjenvalgt som medlem av Rådet
* Eirik Einum foreslås gjenvalgt som medlem av Rådet
* Steinar Skjetne foreslås valgt som medlem av Rådet
* Terje Meisler foreslås valgt som medlem av Rådet
* Som kontrollkomité foreslås gjenvalg på både Tore Castberg og Torbjørn Vik

En kort presentasjon av de foreslåtte styremedlemmene er lagt ved.

Valgkomitéen har avsluttet sitt arbeid ved å informere de foreslåtte kandidatene om sine konklusjoner.

Trondheim 2. mars 2023

Lindis Burheim Synnøve Farstad    Tom-Ivar Bern

*Ola Perssøn Tangvik*

*Bakgrunn*

*Ola er vel 30 år, og har en mastergrad fra NTNU i samfunnsfagsdidaktikk. I dag jobber Ola på Byplankontoret i Trondheim kommune i en nyopprettet stilling som medvirkningskoordinator. Han har tidligere jobbet som lærer og vært programansvarlig i Litteraturhuset. Han har jobbet mye med moderne markedsføring/kommunikasjon, og har mye erfaring i å utløse ressurser og mobilisere frivillige. Ola er aktiv turmann, og fikk medlemskap i TT i fødselsgave, så han kan trygt kalles en ekte TT-er. Han er vokst opp i turfamilie, og har et dedikert forhold til turistforeningen*.

*Valgkomitéens notater*

Ola tar med seg en dyp forståelse for, og kompetanse innen frivillighet og kommunikasjon, og det å mobilisere bredt til innsats. Dette vurderer Valgkomitéen som meget relevant i styret, gitt de utfordringene med stagnert vekst i medlemstallene som foreningen opplever.

Hans erfaring fra Litteraturhuset, med både forretningsutvikling og erfaring med å trekke inn andre i arbeidet kan også gi styret viktige innspill og perspektiver under den videre utviklingen av TT.

Ola gir også inntrykk av å være et utpreget pragmatisk menneske med en bevisst holdning til utvikling av frivilligheten, lavterskeltilbud og nærtilbud til medlemmene. Han har selv mye erfaring med friluftsliv og er "vokst opp" med TT.

Ola er vant til å få mye ut av lite, og han påpeker viktigheten av å tenke økonomisk, og drøye tilgjengelige ressurser så langt som mulig, og han gir inntrykk av å kjenne TT godt, både som organisasjon og de utfordringene TT står overfor.

*Fredrik Moen Storflor*

*Bakgrunn:  
Fredrik er 35 år. Han er utdannet sivilingeniør ved NTNU og har en MBA fra NTNU/NHH/MiT. Han har erfaring fra næringslivet, hovedsakelig som rådgiver innen innovasjon og oppstart av bedrifter. I dag er han CEO hos Meraker Hydrogen. Han har en omfattende turerfaring, spesielt knyttet til toppturer, klatring og fjellsport, i inn- og utland.  
  
Valgkomitéens notater*

Fredrik har et stort og sterkt engasjement rundt friluftsliv (fjellsport) i kombinasjon med verdien av urørt natur. Han har en lidenskap for turer og å være ute.

Han er også engasjert i bærekraftig utvikling av hyttene, han har besøkt de fleste. Han ser et potensiale i å markedsføre hyttene og de opplevelsene og mulighetene de gir bedre.

Fredrik ser også verdien av det nære friluftslivet. Han påpeker at han er en flittig bruker av Bymarka.

Han har leder- og styreerfaring fra næringslivet, noe som vi mener teller i hans favør.

Valgkomiteens vurdering er at Fredrik har stor arbeidskapasitet og i evnen til å konkretisere strategiene som er vedtatt slik at de er mulig å agere på og se resultater av. Dette er viktig også for TT.

Hans sterke engasjement innebærer at han utfordrer, er kritisk og ikke tar ting for gitt.

Han er bevisst på at det er en risiko for at et til dels sterkt engasjement kan gjøre at han oppfattes som lite åpen for motsatte vurderinger og meninger.

*Steinar Skjetne*

*Fra hans egen nominasjon*

Jeg er nå pensjonist, men i mitt yrkesaktive liv var jeg revisor, partner, dvs eier, i Revisjonsfirmaet BDO. BDO er samme firma som reviderer regnskapet til TT, men jeg har ikke hatt noe med verken revisjon av TT eller bistand ellers til TT.

Jeg fratrådte som revisjonspartner i BDO pr 30.06.2019, men jobbet fortsatt i selskapet fram til 30.06.2021, de siste 2 årene hovedsakelig med testing av og bistand ved innføring av nytt IT system for BDO Norge.

Fra mitt yrkesaktive liv som revisor kjenner jeg godt til organisasjoner, stiftelser mv. noe á la TT.

Jeg har vært medlem i TT siden «langt tilbake i forrige århundre», men bruk av så vel turisthyttene som TT’s aktiviteter for øvrig har vært litt sporadisk.

Fra våren 2021 har jeg imidlertid vært aktivt med på de fleste hyttedugnadene og noen rutedugnader. Jeg er dermed blitt godt kjent med de fleste av TT’s hytter i løpet av de siste 1,5 årene. Jeg er også fast medlem i dugnadsgjengen som ukentlig møtes på Rønningen med bl.a produksjon av gapahuker, senger mv til bruk på så vel Rønningen som hyttene.

*Terje Meisler*

*Fra Karl Bj. Olsens nominasjonen*

Terje er relativt ny som aktiv bruker av Turistforeningens tilbud, men svært ivrig og ihuga. At han ikke har vært så aktiv før skyldes nok tidligere forhold på hjemmefronten – hvor backingen har vært beskjeden og hvor han har stått mye alene med sin friluftsinteresse. Og den har alltid vært sterk. Så sterk at han nå etter relativt få år har meldt seg som frivillig, og i år (og kanskje i fjor) har bidratt med å merke ruter i Trollheimen. Det er noe han snakker svært positivt om. Og som har gitt ham mye turglede.

Terje er noe over 50 og ansatt ved Trondheim Havn hvor han er nestleder (sjef havnedrift). Han han en doktor­grad i teoretisk fysikk (tror jeg) og kom til «Havna» fra NTNU hvor han en periode var dekan. Dette kan selvsagt peke i retning av at man her har med en teoretiker å gjøre, noe som absolutt ikke stemmer. Terje er en jovial kar med betydelig ledererfaring som har manøvrert godt gjennom mange krevende prosesser.

Etter min mening er dette en ypperlig mann for dette, dvs. både til styret og rådet. Terje er folkelig og reflektert og har tid til dette. Og jeg tenker at det kan være bra å få inn folk som ikke er oppvokst på turist­hytter og som derfor kan spille inn nye tanker.

Karl Bj. Olsen